Il-President tal-Eżekuttiv tal-Partit Nazzjonalista, Ann Fenech, ilha xhur tirrifjuta li l-Partit jiddikjarha bħala kandidat għall-elezzjoni ġenerali u kull darba tgħid li mhijiex lesta tikkontesta. Iżda, mal-mument li l-Ġimgħa sar magħruf li l-Partit Nazzjonalista ingħata żewġ siġġijiet fil-Parlament Ann Fenech uriet mill-bidu li kienet lesta li tieħu s-siġġu fil-parlament jekk kemm-il darba jaħtarha hemm il-partit mingħajr ħtieġa li tikkontesta elezzjoni. Fil-fatt kien Simon Busuttil li mal-mument li ngħatat id-deċiżjoni mill-Qorti indika li jridha deputat u saħansitra kien se jagħti direzzjoni biex issir hi. Xi ħaġa li kienet evidenti wkoll mill-fatt li kull darba li tkellem fil-jum tal-Ġimgħa, Simon Busuttil, awgura lil Edwin Vassallo. Iżda, fl-ebda ħin ma semma lil Peter Micallef li kien l-iktar kandidat li ġab voti fost dawk li ma telgħux fl-aħħar elezzjoni. Iżda, meta lbieraħ iltaqgħet il-Kummissjoni Elettorali ddeċidiet li r-rimedju li l-Qorti Kostituzzjonali tat lill-Partit Nazzjonalista għandu jsir billi jitħaddem il-mekkaniżmu tal-Kostituzzjoni li jkunu eletti dawk il-kandidati l-iktar li ġabu voti, fost dawk li ma kinux eletti meta ngħalaq l-għadd tal-elezzjoni tal-2013. Dan ifisser li se jkunu Edwin Vassallo u Peter Micallef li se jkunu deputati tal-Parlament. Dan nissel diżapput fid-Dar Ċentrali li webblu lil kulħadd li tielgħa Ann Fenech. Xi ħaġa li dehret evidenti wkoll is-Sibt filgħodu meta mid-Dar Ċentrali bdew ixerrdu isimha mal-ġurnali bħala l-persuna li għandha tieħu s-siġġu fil-parlament. L-ironija f'dan kollu hu li Ann Fenech ilha xhur tirrifjuta li toqgħod għall-vot popolari. Tant li meta waqt laqgħa ta' konsultazzjoni pubblika fuq il-power station ta' Delimara residenti talbuha ċerti garanziji jekk ikun hemm gvern Nazzjonalista hi weġbithom bil-kliem: "Jien mhux se noħroġ żgur. "